
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,                   
DE DISCIPLINĂ ŞI IMUNITĂŢI
                
	
	Bucureşti, 27.11.2017

PL-x 459


RAPORT 

asupra proiectului de  Lege pentru ratificarea Acordului între Guvernul României şi Organizaţia pentru Interzicerea Armelor Chimice (OIAC) privind privilegiile şi imunităţile OIAC semnat la Haga, la 6 septembrie 2017,
În conformitate cu prevederile art. 95 din Regulamentul Camerei Deputaţilor, republicat, cu modificări şi  completări, Comisia juridică, de disciplină şi imunităţi, a fost sesizată spre dezbatere, în fond, cu proiectul de  Lege pentru ratificarea Acordului între Guvernul României şi Organizaţia pentru Interzicerea Armelor Chimice (OIAC) privind privilegiile şi imunităţile OIAC, semnat la Haga, la 6 septembrie 2017, transmis cu adresa nr. PL-x 459 din 20 noiembrie  2017, înregistrat sub nr. 4c-11/1108 din 21 noiembrie 2017.
Potrivit dispoziţiilor art.75 din Constituţia României, republicată, şi ale art.92 alin. (8) pct. 1 din Regulamentul Camerei Deputaţilor, republicat, Camera Deputaţilor este prima Cameră sesizată. 
Consiliul Legislativ a avizat favorabil proiectul de  lege, conform avizului nr.918 din 1 noiembrie 2017. 
Proiectul de Lege are ca obiect de reglementare ratificarea Acordului între Guvernul României şi Organizaţia pentru Interzicerea Armelor Chimice (OIAC) privind privilegiile şi imunităţile OIAC, semnat la Haga, la 6 septembrie 2017. În temeiul Acordului, după intrarea sa în vigoare, statul român va recunoaşte personalitatea juridică deplină a OIAC şi va acorda organizaţiei, printre altele, scutirea de impozite directe, de taxe vamale şi de orice interdicţii şi restricţii la import şi export privind obiectele importate sau exportate de OIAC pentru folosinţă oficială. De asemenea, statul român va asigura, printre altele, reprezentanţilor statelor părţi la reuniunile convocate de OIAC, funcţionarilor şi experţilor OIAC: imunitatea de arestare sau detenţie, imunitatea de jurisdicţie pentru toate actele îndeplinite de ei în calitate oficială, aceleaşi imunităţi şi facilităţi, în ceea ce priveşte bagajele lor personale, care sunt acordate membrilor de rang comparabil ai misiunilor diplomatice, aceleaşi înlesniri cu privire la restricţiile monetare şi de schimb ca cele acordate reprezentanţilor guvernelor străine în misiune oficială temporară, facilitatea intrării şi şederii pe teritoriul ţării. Totodată, statul român va recunoaşte funcţionarilor OIAC aceleaşi excepţii de la plata taxelor în ceea ce priveşte salariile şi emolumentele plătite de OIAC ca şi cele de care beneficiază funcţionarii ONU, îi va excepta, împreună cu soţii/soţiile lor de la măsurile restrictive referitoare la imigraţie şi de la formalităţile de înregistrare a străinilor, respectiv va accepta permisele de liberă trecere ale ONU eliberate funcţionarilor OIAC.

În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat proiectul de lege, în şedinţa din 27 noiembrie 2017.
La şedinţa Comisiei juridice, de disciplină şi imunităţi au fost prezenţi deputaţii conform listei de prezenţă. 
La şedinţă a participat din partea Ministerului Afacerilor Externe domnul Victor Micula – secretar de stat.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de  voturi să propună plenului Camerei Deputaţilor, adoptarea, proiectului de Lege pentru ratificarea Acordului între Guvernul României şi Organizaţia pentru Interzicerea Armelor Chimice (OIAC) privind privilegiile şi imunităţile OIAC semnat la Haga, la 6 septembrie 2017.

În raport cu obiectul şi conţinutul său,  proiectul de lege  face parte din categoria legilor ordinare. 

                  PREŞEDINTE,                                          SECRETAR,

           Eugen NICOLICEA                              Alina Elena TĂNĂSESCU
Consilier  parlamentar
Florica Manole
